ז'וזואה אנונסיאדו דה אוליביירה

ז'וזואה אנונסיאדו דה אוליביירה (בפורטוגזית: Josué Anunciado de Oliveira, נולד ב-19 ביולי 1979 בוויטוריה דה סנטו אנטאו שבברזיל) הוא כדורגלן עבר ברזילאי ששיחק בעמדת הקשר האחורי. לז'וזואה 28 הופעות וזכיות בקופה אמריקה 2007 ובגביע הקונפדרציות 2009 עם נבחרת ברזיל. ז'וזואה זכה במהלך הקריירה ב-21 תארים בקבוצותיו השונות ובנבחרת ברזיל. ז'וזואה החל את הקריירה במועדון הברזילאי גויאס, שם שיחק כנער ועלה לבוגרים בשנת 1997. בגויאס ז'וזואה זכה בשש אליפויות של מדינת גויאס, ובשנת 1999 העפיל עם הקבוצה לליגת העל הברזילאית, לאחר שהקבוצה סיימה את העונה כאלופת ליגת המשנה הברזילאית. בנוסף, ז'וזואה זכה עם גויאס שלוש פעמים בגביע המרכז-מערב, בו משתתפות הקבוצות ממרכז ומערב ברזיל. לאחר שבע עונות בבוגרים של גויאס, בהן צבר 190 הופעות ליגה והבקיע שישה שערים, עזב ז'וזואה את גויאס וחתם בסאו פאולו לקראת עונת 2005. בעונתו הראשונה של ז'וזואה בסאו פאולו, המועדון הגיע להישגים גדולים, כאשר זכה באליפות סאו פאולו בכדורגל, ובקופה ליברטדורס, לאחר ניצחון במפגש כפול בגמר על אתלטיקו פרנאאנסה. זכייה זו בגביע הליברטדורס העניקה לז'וזואה ולסאו פאולו כרטיס לאליפות העולם לקבוצות כדורגל, בה זכתה הקבוצה לאחר ניצחון 1:0 בגמר על ליברפול. לאחר מכן, זכה ז'וזואה עם סאו פאולו בשתי אליפויות של ליגת העל הברזילאית ברצף, בשנים 2006 ו-2007. לאחר עונת 2007, חתם ז'וזואה בוולפסבורג, והפך לאחד העוגנים ההגנתיים של הקבוצה. בעונתו השנייה בקבוצה, 2008/2009, זכה ז'וזואה עם וולפסבורג באליפות הבונדסליגה הראשונה בתולדותיה, כשהוא משתף פעולה בקישור עם כריסטיאן גנטנר, זואזדאן מיסימוביץ', אשכאן דז'אגה ומקוטו האסבה, ועם חברו לסאו פאולו, הברזילאי גראפיטה. ז'וזואה זכה לשבחים רבים על משחקו בעונה זו, והמשיך להיות שחקן יציב בהרכבה של וולפסבורג גם בשלוש העונות הבאות, והחל משנת 2008 אף שימש קפטן הקבוצה. בעונת 2012/2013 פחתה כמות ההופעות של ז'וזואה בהרכב, וזו הייתה עונתו האחרונה בוולפסבורג. במרץ 2013 עזב ז'וזואה את המועדון לאחר 140 הופעות ליגה ושני שערים, חתם באתלטיקו מיניירו הברזילאית בהעברה חופשית. ב-31 במרץ 2013 ערך ז'וזואה את הופעת הבכורה באתלטיקו מיניירו, בה הבקיע שער בניצחון על קבוצת טופי בגביע של מדינת מינאס ז'ראיס. בשנת 2013 זכה ז'וזואה עם אתלטיקו מיניירו באליפות מדינת מינאס ז'ראיס, ובאותה שנה אף זכה בקופה ליברטדורס בפעם השנייה בקריירה שלו, לאחר ניצחון במפגש כפול בגמר על קלוב אולימפיה מליגת העל הפרגוואית. בשנת 2014 זכה ז'וזואה עם אתלטיקו מיניירו בגביע רקופה סודאמריקנה לאחר ניצחון במפגש כפול על לנוס הארגנטינאית. ז'וזואה ישב על הספסל בצמד המפגשים ולא שותף. בשנת 2015 תלה ז'וזואה את נעליו. ז'וזואה ערך את הופעת הבכורה בנבחרת ברזיל במרץ 2007 במשחק ידידות מול נבחרת גאנה. בשנת 2007 השתתף ז'וזואה עם נבחרת ברזיל בקופה אמריקה 2007, בו הבקיע את שערו היחיד במדים הלאומיים, בניצחון 6:1 בשמינית הגמר על נבחרת צ'ילה. ז'וזואה וברזיל זכו בקופה אמריקה 2007, לאחר ניצחון 3:0 בגמר על נבחרת ארגנטינה, בו ז'וזואה שיחק 90 דקות. בשנת 2009 ז'וזואה נסע עם ברזיל לגביע הקונפדרציות 2009, אך שותף בו רק במשחק האחרון בשלב הבתים כשנכנס כמחליף בניצחון 3:0 על נבחרת איטליה בדקה ה-86. בשנת 2010 ז'וזואה השתתף עם ברזיל במונדיאל 2010, ובמשחק שלב הבתים נגד נבחרת פורטוגל, נכנס כמחליף בדקה ה-44 במקום פליפה מלו, במשחק שהסתיים בתוצאה 0:0. ז'וזואה לא שיחק במשחקים נוספים באותו מונדיאל, בו הודחה ברזיל ברבע הגמר על ידי נבחרת הולנד. למעשה, ההופעה מול פורטוגל במונדיאל 2010 הייתה ההופעה ה-28 והאחרונה של ז'וזואה במדים הלאומיים. עם גויאס: אליפות מדינת גויאס (6): 1997, 1998, 1999, 2000, 2002, 2003 אליפות ליגת המשנה הברזילאית: 1999 גביע המרכז-מערב (3): 2000, 2001, 2002 עם סאו פאולו: אליפות סאו פאולו בכדורגל: 2005 קופה ליברטדורס: 2005 אליפות העולם לקבוצות כדורגל: 2005 אליפות ליגת העל הברזילאית (2): 2006, 2007 עם וולפסבורג: אליפות הבונדסליגה: 2008/2009 עם אתלטיקו מיניירו: אליפות מדינת מינאס ז'ראיס: 2013 קופה ליברטדורס: 2013 גביע רקופה סודאמריקנה: 2014 עם נבחרת ברזיל: קופה אמריקה 2007 גביע הקונפדרציות 2009 מדיה וקבצים בנושא ז'וזואה אנונסיאדו דה אוליביירה בוויקישיתוף ז'וזואה אנונסיאדו דה אוליביירה, באתר Transfermarkt ז'וזואה אנונסיאדו דה אוליביירה, באתר Fussballdaten.de (בגרמנית) ז'וזואה אנונסיאדו דה אוליביירה, באתר Soccerway ז'וזואה אנונסיאדו דה אוליביירה, באתר WorldFootball.net ז'וזואה אנונסיאדו דה אוליביירה, באתר National Football Teams ז'וזואה אנונסיאדו דה אוליביירה, באתר FootballDatabase.eu